**განწყობის ფსიქოლოგიის ექსპლიკაციური პოტენციალი ფსიქოდრამის თერაპიული ეფექტის ანალიზის საფუძველზე**

**რუსუდან მირცხულავა**

**აბსტრაქტი**

დ. უზნაძის სამეცნიერო მემკვიდრეობის აქტუალურ მნიშვნელობას მკაფიოდ ასახავს განწყობის თეორიის კონტექსტში განსხვავებულ, ფსიქოთერაპიულ მიმართულებათა როგორც ზოგადი, ასევე კერძო თეორიულ-პრაქტიკული საკითხების ანალიზის პროდუქტიულობა. აღნიშნულ საკითხთა შორის მოიაზრება ფსიქოდრამატული ექსპრესიის (კათარზისის) საკითხიც.

განწყობის თეორია საშუალებას იძლევა თერაპიულ-მხატვრული ექსპრესია გაგებულ იქნეს არა როგორც მხოლოდ პირველადი აქტი - აფექტურ-ემოციური განმუხტვის (აბრეაქციის) ტერმინებში, არამედ, ასევე, როგორც რთული კოგნიტურ -კათარქტული პროცესი. განწყობის თეორიის პოზიციიდან, პირველადი ექსპრესია ან მხატვრული მოქმედებით თავისუფალი თვითგამოხატვა გაიგება, როგორც ფუნქციონალური ტენდენციის რეალიზება, ხოლო მეორადი ექსპრესია უნდა დავუკავშიროთ ფუქნციონალური ტენდენციის კონკრეტულ განწყობად სპეციალიზირების პროცესს. აღნიშნული, მეორადი პროცესი სტიმულირებულ - რეგულირებულია ისეთი ფაქტორებით, როგორიცაა ა) მოდელირებული გარემო პირობები (ობიექტურ-სიტუაციური ფაქტორი), ბ) განხორციელებული მოქმედება (ქცევითი ფაქტორი), გ) ჯგუფთან ურთიერთქმედება (სოციალური ფაქტორი), და დ) ვერბალური უკუკავშირი-ობიექტივაცია (კოგნიტური ფაქტორი).

მეორადი კათარზისი უნდა გაგებულ იქნეს, როგორც ფუნქციონალური ტენდენციის კონკრეტულ განწყობათა სახით დიფერენცირება, რომელიც განწყობათა მოქმედებით გამოხატვისა და მათი სოციალური ობიექტივირების პროცესში მიმდინარეობს.

ჩვენს მიერ აღნიშნული ფაქტორები ფსიქოდრამის თერაპიულ აგენტებთან კავშირდება, კერძოდ ა) მოდელირებული გარემო (სცენა- ფსიქოდრამის ძირითადი ინსტრუმენტი), ბ) მოქმედება (acting-out, მოქმედებით გამოხატვა- ფსიქოდრამის ძირითადი, თეორიული კონსტრუქტი), გ) ჯგუფთან ურთიერთქმედება (ფსიქოდრამის ძირითადი თერაპიული აგენტი: ტელე, ემპათია), დ) ვერბალური უკუკავშირი და ობიექტივაცია (sharing, ჯგუფური გაზიარება - ფსიქოდრამის ერთერთი ძირითადი ინსტრუმენტი და ეტაპი).

**განწყობის ფსიქოლოგიის ექსპლიკაციური პოტენციალი ფსიქოდრამის თერაპიული ეფექტის ანალიზის საფუძველზე**

**რუსუდან მირცხულავა**

დ. უზნაძის სამეცნიერო სკოლის მემკვიდრეობის აქტუალურ მნიშვნელობას მკაფიოდ ასახავს განწყობის თეორიის კონტექსტში ფსიქოთერაპიის როგორც თეორიული, ასევე პრაქტიკული საკითხების ანალიზის პროდუქტიულობა. აღნიშნული მიმართულებით მუშაობა დ. უზნაძის ფსიქოლოგიის ინსტიტუტის სამედიცინო ფსიქოლოგიის განყოფილების (განყოფილების გამგე - დ. ნადირაშვილი) მუშაობის ერთერთ, ძირითად მიმართულებას შეადგენს.

ჩვენ შევეხებით კონკრეტულ ფსიქოთერაპიულ მეთოდს და კერძოდ, ფსიქოდრამას, რომლის თეორიულ-პრაქტიკული კვლევა განწყობის ფსიქოლოგიის რაკურსიდან არა მხოლოდ ადგილობრივ, ასევე საერთაშორისო მნიშვნელობასაც იძენს იმის გათვალსიწინებით, რომ ფსიქოდრამისა და ასევე, ანალოგიური მეთოდების (როგორიცაა როლური თამაში, სოციოდრამა, ფორუმ-თეატრი, მითო-დრამა, ზღაპრით-თერაპია, პერფორმანს-თერაპია) თეორიისთვის დამახასიათებელია როგორც რიგი საკითხების ღიაობა-პრობლემურობა ასევე, დისკრეტულ საკითხებს შორის არსებული კავშირ-მიმართების არადამაკმაყოფილებელი გააზრებაც.

საკითხის ადგილობრივ მნიშვნელობასთან დაკავშირებით უნდა გამოიყოს რამდენიმე პუნქტი; ა) საკითხი მნიშვნელობას იძენს განწყობის ფსიქოლოგიის ამოსავალი ტერმინების (განწყობა, ფუნქციონალური ტენდენცია) მიმართულებით მუშაობისა და მათი საერთაშორისო დონეზე დამკვიდრებულ ფენომენებთან მიმართების კვლევის თვალსაზრისით, ბ) საკითხს აქტუალობას სძენს მისი პრაქტიკული მნიშვნელობაც; კერძოდ, განწყობის ფსიქოლოგიის ჩართვა ფსიქოთერაპიული პრაქტიკის თეორიული გააზრების პროცესში.

წინამდებარე სტატიაში განვიხილავთ კონკრეტულ საკითხს და კერძოდ, ფუნქციონალური ტენდენციისა და განწყობის ფენომენების მნიშვნელობას ექსპრესიული ან კათარქტული ფსიქოდრამის თეორიულ გაგებაში.

ფსიქოდრამის თეორიული ფუნდამენტის სახით ჯ. მორენომ „როლთა თეორია“ ჩამოაყალიბა. თუმცა, თანამედროვე ეტაპზე, ფსიქოდრამის თეორიის მიმართ დამოკიდებულება არაერთგვაროვანია; თეორეტიკოსებისა და პრაქტიკოსების ნაწილი მიიჩნევს, რომ ფსიქოდრამა თეორიული თვალსაზრისით „ნეიტრალურია“ და შეიძლება მოაზრებული იქნეს განსხვავებული თეორიული მოდელების (როლთა თეორია, ფსიქოანალიზი, ეგზისტენციალური ფსიქოლოგია და სხვა) საფუძველზე. ავტორთა მეორე ნაწილი (ძირითადში, პრაქტიკოსები) მეთოდისადმი მკაფიოდ ოპერაციონალისტურ დამოკიდებულებას ავლენენ, ხოლო ავტორთა მესამე ჯგუფის მიერ ხაზგასმით აღნიშნება, რომ მეთოდის არა ერთი თეორიული საკითხი ღიად რჩება და, შესაბამისად, მიუთითებენ მათი მიმართულებით მუშაობის აუცილებლობაზე (9, 12, 13, 14, 15).

ჩვენი ყურადღების ფოკუსში მოექცა ფსიქოდრამის თეორიის ქვაკუთხედი- აქტივობის მოთხოვნილება და ე.წ. acting- out-ს (მოქმედებაში ან მოქმედებით გამოხატვის) ფენომენი, რომლის ახლებურ გააზრებაში, მის დაკავშირებაში ექსპრესიულ და კათარქტულ ფენომენებთან განწყობის ფსიქოლოგიას თავისი მნიშვნელოვანი წვლილის შეტანა შეუძლია.

ფსიქოდრამის თეორიაში აქტივობის მოთხოვნილება ბაზალური ლტოლვაა და ინდივიდის განვითარების ფუნდამენტი. ფსიქოდრამა აქტივობის მოთხოვნილების რეალიზებისა და acting- out-ს ან პიროვნების თვითგამოხატვის არეალია. უნდა ხაზგასმით აღინიშნოს აქტივობის მოთხოვნილების მიმართება თანამედროვე ფსიქოლოგიაში ფართოდ გავრცელებულ, შინაგანი მოტივაციის (intrinsik motivation) ფენომენთან. თანამედროვე ავტორები შინაგანი მოტივაციისადმი ორგვარ პოზიციას გვთავაზობენ; ავტორთა ერთი ჯგუფი ერთმანეთისაგან განასხვავებს „შინაგანსა“ (intrinsik) და „გარეგან“ (extrinsik) მოტივაციას (მონთჰომერი, ბათლერი, მაიერსი, ზიმბარდო, მილერი, ჰარლოუ, დევისი, ცუკერმანი, ვათი, მერფი და სხვ.), ხოლო ავტორთა მეორე ჯგუფი მიუთითებს პერმანენტულად მოქმედ იმ მოტივზე, რომელიც ან დამოუკიდებლად მოქმედებს ანდა სხვა, აქტუალურ მოტივებთან შედის ურთიერთქმედებაში (1,2,7,8,9).

ავტორთა ერთი ჯგუფის გაგებით, ე.წ ფუნქციონალური მოტივი ან შინაგანი მოტივაცია მოტივაციური სისტემის ის ელემენტია, რომელიც ინდივიდის სპეციფიკურ სტიმულირებას გულისხმობს. მის მიერ სტიმულირებული ქცევა არაა მიმართული კონკრეტულ შედეგზე, თავად იტვირთება მნიშვნელობით, აღძრავს პროცესუალურ და რეზულტატურ, დადებითი ვალენტობის, ემოციურ განცდებს. ქცევის აღნიშნული ტიპი ჯერ კიდევ ანტიკურ სამყაროში დაფიქსირდა; „ნიკომახეს ეთიკაში“ არისტოტელე ამგვარი ქცევისადმი სტიმულს თვით „სიცოცხლის სტიმულს“ უწოდებს (1,2,7,8).

მე-19 სკ-ს დიდაქტიკურ ფსიქოლოგიაში ფუნქციონალურ მოტივს ორგანოთა ვარჯიშის ბუნებრივად განსაზღრულ აუცილებლობას უკავშირებდნენ. იგულისხმებოდა როგორც ფიზიკური ორგანოს, ასევე ფსიქიკურ თვისებათა გავარჯიშებისკენ სწრაფვა და მასთან დაკავშირებული, ორგანული და ფსიქიკური ფუნქციონალური მოთხოვნილებები. ასე მაგალითად, ბავშვის თამაშის შესწავლამ ხელი შეუწყო თამაშის ფენომენის იმ გაგების ჩამოყალიბებას, რომელიც თამაშის მიზნად თავად აქტივობას (უ. შტერნი, კ. ბიულერი, ა. ლეონტიევი) აღიარებს. რ. ვუდვორტსმა ყურადღება მიაპყრო თავისებურ, ე.წ. აღქმის მოთხოვნილებას, მ. ვერთჰაიმერი, ა. მასლოუ წერდნენ ჩართულობის ფენომენზე, რომელიც ქცევის სუბიექტისა და ობიექტის სპეციფიკურ გამთლიანებას გულისხმობს (1,2).

ა.მასლოუ დეფიციტარული (დანაკლისის) მოტივებისგან განასხვავებს ზრდის მოტივებს, რომელთაც გამოცდილების გამდიდრება - გაფართოება უკავშირდება; დაძაბულობის არა კლება, არამედ, პირიქით, მისი ინტენსივობის მატება. დეფიციტარული (დანაკლისის) მოტივი სუბიექტის გარკვეული დეფიციტის შევსებას გულისხმობს, (ასეთია, მაგალითად, კვების მოთხოვნილება), ხოლო ზრდის მოტივი ან მეტა-მოთხოვნილება უკავშირდება მხოლოდ მაღალი ცნობიერებისთვის დამახასიათებელ, ინტელექტუალურ, მორალურსა თუ ესთეტიკურ მოთხოვნილებებს და მიმართებაშია თვით - აქტუალიზების ფენომენთან (1,2).

შინაგანი მოტივაციის ან ზრდის მოტივის სინონიმურად გამოიყენება ტერმინები: „კვლევითი მოთხოვნილება“ (მონთგომერი, ბათლერი), „მოწყენილობის არიდების მოთხოვნლება“ (მაიერსი, ზიმბარდო, მილერი), „მანიპულაციური მოთხოვნილება“ (ჰარლოუ, დევისი). „შეგრძნების ძიების მოთხოვნილება“ (ცუკერმანი), „აღმოჩენისკენ სწრაფვა“ (მერფი), „კომპეტენტურობის მიღწევის მოტივი“ (ვათი). ოლპორტს შემოაქვს „საკმარისი ძალისხმევის“ და „ფუნქციონალური ავტონომიის“ ტერმინები, რომელთაც ინტერესის ფენომენსა და „თვითკმარ“ (გარეშე მიზნის არმქონე) ქცევას უკავშრებს. ეგო-ჩართულობას ავტორი ინტერესის ფენომეთან ამთლიანებს; „ჩვენ ვსაუბრობთ ინტერესზე. ინტერესი - ესაა მოტივაციის ყველაზე ღრმა დონეთა ჩართულობა“- წერდა ოლპორტი (1,2).

კ. იზარდის „დიფერენციალურ ემოციათა თეორიის“ მიხედვით, ინტერეს-აგზნება, როგორც ფუნქციონალური მოტივი, მუდმივადაა ჩართული ქცევის პროცესში და უნივერსალურია. ინტერესი-აგზნება, ერთერთი ათი ფუნდამენტური ემოციიდან, უნიკალური მოტივაციური თვისებებით გამოირჩევა; კერძოდ, პერმანენტულად აქტიურია როგორც დამოუკიდებლად, ასევე სხვა ემოციებთან ურთიერთქმედების სახითაც. ე.წ. ლტოლვისგან თავისუფალ ქცევას (drive-free behavior) ან ძიებითსა და შემოქმედებით ქცევას (შინაგანად მოტივირებულ ქცევას), იზარდის შეხედულებით, ინტერეს-აგზნების ემოცია ედება საფუძვლად. ავტორი ინტერესის ფართო გაგებას გვთავაზობს და მასში გულისხმობს არა მხოლოდ კოგნიტურ პროცესებს, არამედ, უპირველეს ყოვლისა, სუბიექტის გარემოსთან არამიზანმიმართულ, არასპეციფიკურ, ზოგად კონტაქტსა და აქტივობას. უფრო ადრეულ „ინსტინქტ-თეორიაში“ მაკ-დაუგალი ინტერესს გარემოსადმი ზოგად-ძიებითი ინსტინქტური მიმართების სახით განიხილავდა (შეადარე „საორიენტაციო რეფლექსი“). ანალოგიურად, კ. იზარდი ინტერესის თანდაყოლილ და ინსტინქტურ ბუნებაზე მიუთითებს (1,2,11).

საგულისხმოა, რომ თანამედროვე ფსიქოლოგიაში დამკვიდრებული, შინაგანი მოტივაციისადმი ორგვარი მიდგომა განწყობის ფსიქოლოგიაში, უფრო ადრე ფორმულირებულ, ორ შეხედულებას ეხმიანება, რომლებიც დ. უზნაძესა და შ. ჩხარტიშვილს ეკუთვნით. დ. უზნაძე ინტროგენული ქცევის მოტივაციურ ფუნდამენტად ფუნქციონალურ ტენდენციას სახავს. ფუნქციონალური ტენდენცია ფილო და ონტოგენეზის ადრეულ საფეხურებს შეესაბამება, მაგრამ ქმედითი ძალის სახით განვითარებული ფსიქიკის დონეზეც განაგრძობს არსებობას და მოქმედებს, როგორც დამოუკიდებელი იმპულსი - როგორც ტენდენცია აქტივობისკენ. შ. ჩხარტიშვილის შეხედულებით კი, აქტივობის ტენდენცია საზოგადოდ, მოთხოვნილების (უკლებლივ ყველა შემთხვევაში) ძირითადი თვისება და მისი აუცილებელი კომპონენტია (3,4,6).

ზემოთ განხილულ, თანამედროვე შეხედულებათაგან განსხვავებით, განწყობის ფსიქოლოგია საშუალებას იძლევა შინაგანი მოტივაცია (დ. უზნაძის ტერმონოლოგიით, ფუნქციონალური ტენდენცია) დინამიური ფსიქიკური ფენომენის სახით იქნეს განხილული, განწყობასთან მისი მიმართების გათვალისწინებით (3,4,5). დ. უზნაძის ნაშრომების („ძილი და სიზმარი“, „განწყობის ფსიქოლოგია“, „ბავშვის ფსიქოლოგია“, „შენიშვნების რვეული“) ანალიზი ცხადყოფს, რომ განწყობის ფსიქოლოგიის ისეთი საკვანძო ფენომენები, როგორიცაა ფუნქციონალური ტენდენცია, აქტუალიზაციისთვის მზაობაში მყოფი განცდები და განწყობა ერთიან სისტემაში მოიაზრება. ასე მაგალითად, ნაშრომში „ძილი და სიზმარი“ განწყობა განისაზღვრება, როგორც განცდათა აქტივაციის მზაობა ან განცდათა ფუნქციონალური ტენდენცია. ავტორი მიუთითებს, რომ არაცნობიერ ფსიქიკაში განცდები არსებობენ ფუნქციონალური ტენდენციის აქტივაციის, მისი გარკვეული მიმართულებით განწყობად ფორმირების მზაობის სახით. შესაბამისად, სიზმარი და საზოგადოდ, ფანტაზიის ემანსიპირება გაიგება, როგორც არარეალიზებულ ფუნქციათა განხორციელების ასპარეზი, სადაც ფსიქიკა, ემორჩილება რა ფუნქციონალური ტენდენციის ზეგავლენას, იწყებს არა იძულებით (ანუ გარეშე ძალებით სტიმულირებულ), არამედ თავისუფალ, სპონტანურ მოქმედებას და თავადვე ქმნის თავის ობიექტს. ფანტაზიის როგორც სტიმულს, ასევე მის შინაარსს სუბიექტის ფსიქიკურ ძალთა ფუნქციონალური ტენდენცია ანუ, უზნაძისვე სიტყვებით, „ცხადში გამოუვლენელი“ განწყობები შეადგენენ (3,4,5).

დ.უზნაძე მიუთითებს, რომ ობიექტური რეალობის „მოხსნის“ ფონზე, სიზმარი საკუთარ, სუბიექტურ, იმ ფსიქიკური ძალების სარეალიზაციოდ განკუთვნილ რეალობას აგებს, რომლებსაც ამოქმედების ტენდენცია ახასიათებთ. სიზმარი ფსიქიკის სპონტანური მოქმედების ან აქტუალური განწყობის პროდუქტია, რომელიც ფსიქიკის ფუნქციონალური ტენდენციის ინტენსივობის შესუსტება - შემცირებას ახდენს და ფსიქიკის თვითრეგულირების კათარქტულ მექანიზმს უკავშირდება. „სიზმარი განწყობის მიმართულებით ჩვენი ფსიქიკის ფუნქციონალური ტენდენციის დაძაბულობას ერთგვარად უნდა ანელებდეს“- წერს დ.უზნაძე. (3, გვ. 62). **მოყვანილ ციტატაში აღინიშნება არა მხოლოდ ფუნქციონალური ტენდენციის რეალიზება მისი კონკრეტულ განწყობად ფორმირების პროცესში, არამედ, ასევე ხაზი გაესმის წარმოსახვით პლანში განწყობის რეალიზების კათარქტულ ეფექტსაც.**

საგულისხმოა ფუნქციონალური ტენდენციისა და განწყობის დიფერენცირების საკითხიც. თეორიის ავტორი განწყობას ინტენციის მქონე ფუნქციონალური ტენდენციის სახით განიხილავს, რომელსაც მიმართულებასა და კონკრეტობას გარკვეული, ობიექტური პირობები ანიჭებენ. სწორედ ამ უკანასკნელთა საფუძველზე დიფუზური, ზოგადი, არასპეციფიკური ფუნქციონალური ტენდენცია მიმართულებისა და „მნიშვნელობის“ მქონე განწყობად ყალიბდება. ფუნქციონალური ტენდენცია აქტივობის უნივერსალური მიდრეკილებაა, რომელსაც განსაზღვრულ ინტენციას განწყობა ანიჭებს. ასე მაგალითად, სიზმრის ფენომენთან დაკავშირებით დ. უზნაძე მიუთითებს, რომ ფუნქციონალური ტენდენციის იმპულსით, ფსიქიკა სუბიექტის რომელიმე აქტუალური განწყობის მიმართულებით იწყებს მუშაობას (3).

დ. უზნაძე ორგანიზმისთვის დამახასიათებელ ორ ძირითად ინსტინქტზე- თავდაცვისა და ფუნქციონალურ ინსტინქტებზე, მიუთითებდა. ფუნქციონალური ტენდენცია, როგორც უნივერსალური, ინსტინქტური მექანიზმი, ფილო და ონტოგენეზის ადრეულ საფეხურებს უკავშირდება. თუმცა, ქმედითი ძალის სახით ის არსებობას განვითარებული ფსიქიკის პირობებშიც აგრძელებს; ამ ეტაპზე ფუნქციონალური ტენდენცია არა მხოლოდ წინ უსწრებს კონკრეტულსა და სპეციალიზირებულ განწყობათა ჩამოყალიბებას, არამედ ასევე, ფუნქციონირებს როგორც დამოუკიდებელი, სუვერენული იმპულსი - როგორც ზოგადი ტენდენცია აქტივობისკენ (3, 4).

ფუნქციონალური ტენდენციის ფენომენს უახლოვდება ე.წ. დიფუზური ან არადიფერენცირებული განწყობა, რომელსაც, როგორც აქტივობისადმი ზოგად, დაოკონკრეტებელ მზაობას, ობიექტის დეფიციტი ახასიათებს. განწყობის დიფუზურობა შეიძლება სტიმულირებულ იქნეს სიტუაციური ფაქტორის სიახლითაც; ასეთ შემთხვევაში განწყობის სპეციალიზირება ახალი სიტუაციის განმეორებითი ექსპოზიციით მიიღწევა. „შენიშვნების რვეულში“ უზნაძე არაერთგზის უბრუნდება დიფუზური განწყობის დიფერენცირების საკითხს. ავტორის გაგებით, თავდაპირველად სუბიექტს არადიფერენცირებული, დიფუზური განწყობა უჩნდება, რომლის „დანაწევრებაც“ კონკრეტული სიტუაციის ზემოქმედებითა და ზეგავლენით წარმოებს (3,4,5).

საინტერესოა დიფუზური, პირველადი განწყობის ემოციურ განცდებთან მიმართების საკითხიც. სწორედ ეს საკითხი ექცევა დ. უზნაძის „შენიშვნების რვეულის“ ფოკუსში. ავტორი წერს არადიფერენცირებული ემოციური განცდების შესახებ, რომლებსაც დაუნაწევრებელი მთლიანობის სახით ახასიათებს. ეს პირველადი, დიფუზური განცდები ონტოგენეზის პროცესში, გარე ობიექტური სიტუაციისა და სუბიექტის შინაგან მოთხოვნილებათა შესაბამისად, სპეციალიზირება, დიფერენცირება და კონკრეტდება; ანუ „ერგება“ კონკრეტულ სიტუაციასა და გარკვეულ მოთხოვნილებას.

უნდა ვიგულისხმოთ, რომ ფუნქციონალური ტენდენცია და პირველადი, დიფუზური განწყობა თუ სინონიმური არა, მსგავსი შინაარსისა და ფუნქციის ცნებებია. უფრო მეტიც, განწყობის აღნიშნულ ტიპს ფუნქციონალური ტენდენცია ან ფუნქციონალური განწყობა შეიძლება ეწოდოს.

დიფუზურ განწყობათა და ფუნქციონალური ტენდენციის შემდგომი კვლევისთვის ინტერესმოკლებული არ უნდა იყოს ემოციათა ფსიქოლოგიის მიერ მოპოვებული ინფორმაცია ე.წ. დიფუზურ, („ობიექტს მოკლებულ“), ემოციურ განცდათა შესახებ და მით უფრო, რომ დ. უზნაძე პირველად (დიფუზურ) განწყობასთან ემოციურ განცდათა მიმართებისა და კავშირის თაობაზე იმთავითვე მიუთითებს (10,11). ემოციათა ფსიქოლოგიაში წამყვანი ან ქცევის მასტიმულირებელი ემოციების გენეტიკურად პირველად ფორმად აღიარებულია დიფუზური განცდა - ზოგადი შფოთვა, რომელიც განუსაზღვრელი ან დაუკონკრეტებელი მოთხოვნილების აქტივირებას უკავშირდება. ასეთი განცდები სუბიექტს არა მიზანმიმართული აქტივობისკენ უბიძგებს (ასეთია, უმისამართო, „საძიებელი“ მოძრაობა, ე.წ. ჰიპერკინეზი), რომელიც მანამდე გრძლდება, სანამ სუბიექტი შემთხვევით არ შეეყრება მოთხოვნილების ობიექტს (10,11).

ქცევათა ე.წ. ინტროგენულ კატეგორიას, რომლებსაც მხატვრული შემოქმედებაც მიეკუთვნება, განწყობის თეორიის ავტორი სწორედ ფუნქციონალურ ტენდენციას უქვემდებარებს, რადგანაც ამ კატეგორიის ქცევათა (და მათ შორის მხატვრული მოქმედების) არსს უპირატესად, სუბიექტის თავისუფალ თვითრეალიზებაში ხედავს. დ. უზნაძის თამაშის თეორიაში თამაში გაგებულია, როგორც „ბიოლოგიურად არააქტუალური შესაძლებლობების ფუნქციონალური ტენდენციის იმპულით გამოწვეული აქტივაცია“ (4, გვ.151). ამავე დროს, თამაშის, ამ ინტროგენული ქცევის, შინაარსის, მისი კონკრეტული სახისა და ფორმის განსაზღვრაში მნიშვნელოვანი როლი გარემოს ან ობიექტურ ფაქტორს ენიჭება. გარემო ავლენს და გარკვეულ მიმართულებას ანიჭებს ორგანიზმის ფუნქციონალურ ტენდენციას. სიტუაციური ფაქტორის ჩართვა ფუნქციონალურ ტენდენციას კონკრეტულ მზაობად, განწყობად აყალიბებს და მას კონკრეტულ სიტუაციურ გარემოს მიუსადაგებს (4).

დ. უზნაძე იხილავს ფსიქოდრამისთვის და საზოგადოდ, არტ-თერაპიისთვის თამაშის ერთობ საინტერესო კატეგორიებს - ე.წ. ილუზიის თამაშსა (წარმოსახვით თამაშს) და ასევე, როლურ თამაშს (ცხენობანა, სახლობანა, ექიმობანა და სხვა). ამ ტიპის თამაშის არსი სიტუაციის (გარემოს) წარმოსახვითი კონსტრუირებაა და აქაც, ამ შემთხევვაშიც, თამაშის მოტივს ფუნქციონალური ტენდენციის რეალიზება შეადგენს. ავტორი აღნიშნავს, რომ ფუნქციონალური ტენდენციით სტიმულირებული თამაში, ამავე დროს, შესაბამისი ფუნქციების (როგორიცაა აღქმა, ემოცია, წარმოსახვა და სხვ.) გავარჯიშება - თრეინინგსაც ემსახურება (4).

უნდა საგანგებოდ დაისვას საკითხი ფუნქციონალური ტენდენციის აქტივაციის ექსპრესიისა და ზოგადად, კათარქტულ ფენომენთან მიმართების თაობაზე, იმის გათვალისწინებით, რომ ფსიქოდრამაში (და საზოგადოდ, არტ-სესიაში) ექსპრესიას, სხვა ფაქტორებთან ერთად, გამორჩეული თერაპიული მნიშვნელობა ენიჭება. თანამედროვე ფსიქოლოგია ექსპრესიის დისკრეტულ სახეებს ადიფერენცირებს, როგორიცაა ფიზიკურ-მოტორული, ვერბალურ-კოგნიტური, ემოციური და მხატვრული ექსპრესია. უნდა აღინიშნოს, რომ ფსიქოდრამის თეორიაში ექსპრესია კათარქტულ პროცესებთან კავშირდება და განიხილება, როგორც ეტაპობრივი, კათარქტული პროცესი; ერთგვარი მოძრაობა პირველადი, იმპულსურ-ემოციური ექსპრესიიდან - ლოგიკურ, რაციონალურ ექსპრესიამდე.

**ექსპრესიისა და მასთან დაკავშირებული, კათარზისის ფსიქო-თერაპიული ეფექტის გაგებაში მნიშვნელოვან ორიენტირად გვესახება განწყობისა და ფუნქციონალური ტენდენციის ფენომენები.** უნდა აღინიშნოს, რომ განწყობის თეორია საშუალებას იძლევა თერაპიული ექსპრესია გაგებულ იქნეს არა როგორც მხოლოდ პირველადი აქტი - აფექტური განმუხტვის (აბრეაქციის) ტერმინებში, არამედ ასევე, როგორც რთული კოგნიტურ -კათარქტული პროცესი.

ფსიქოდრამის თეორიაში ფუნდამენტურ მნიშვნელობას იძენს ე.წ. acting-aut -ის, მოქმედებით ან მოქმედებაში გამოხატვის ფენომენი. ფსიქოდრამა,ზოგადად შეიძლება ითქვას, რომ ფსიქიკის მოქმედებით გამოხატვა ან ექსპრესიაა (9,12,13,14,15). ფსიქოდრამა აქტივობის მოთხოვნილებაზე (ფუნქციონალურ ტენდენციაზე) იგება.

ფსიქოდრამატული ექსპრესია შეიძლება გაგებულ იქნეს ორი ძირითადი მნიშვნელობით; 1) როგორც პირველადი ექსპრესია - აფექტური განმუხტვისა და აბრეაქციის სახით და 2) როგორც მეორადი, კათარქტული ფენომენი, სტიმულირებული ქცევითი, კოგნიტური და სოციალური ფაქტორებით.

პირველი კატეგორიის ექსპრესია, ან მხატვრული მოქმედებით თავისუფალი თვითგამოხატვა, განწყობის ფსიქოლოგიის ტერმინებში უნდა გაგებულ იქნეს, როგორც ფუნქციონალური ტენდენციის რეალიზება. ხოლო მეორე კატეგორიის ექსპრესია შეიძლება დავუკავშიროთ ფუნქციონალური ტენდენციის კონკრეტულ განწყობად სპეციალიზირების ან განწყობად ჩამოყალიბების პროცესს, რომელიც წარიმართება და კონტროლდება ისეთი ფაქტორებით, როგორიცაა ა) მოდელირებული გარემო პირობები (ობიექტურ-სიტუაციური ფაქტორი), ბ) განხორციელებული მოქმედება ან მოქმედებები (ქცევითი ფაქტორი), გ) ჯგუფთან ურთიერთქმედება (სოციალური ფაქტორი), დ) ვერბალური უკუკავშირები და ობიექტივაციური პროცესები (კოგნიტური ფაქტორი).

აღნიშნული, მეორადი კათარზისი უნდა გაგებულ იქნეს, როგორც განწყობათა დიფერენცირების და კერძოდ, მათი სოციალური (ან სოციალურ ჯგუფში) ობიექტივირების პროცესი; ერთგვარი, განწყობათა ჯგუფში კოგნიცია-რეფლექსირება. აქვე მივუთითებთ, რომ თანამედროვე თეორიაში გავრცელებულია კათარზისის როგორც აფექტურ-ემოციური (აბრეაქციის მნიშვნელობით) ასევე კოგნიტური (შემეცნებით-ინსაიტური მნიშვნელობთ) გაგება. აფექტური კათარზისი პირველადი პროცესია, ხოლო კოგნიტური - მეორადი. დავძენთ, რომ ფსიქოდრამაში კათარქტული პროცესები მიმდინარეობს სოციალური ქმედების პროცესში. არ არის შემთხვევითი, რომ ინსათს მორენომ „ინსაითი-მოქმედებაში“ უწოდა.

ჩვენს მიერ აღნიშნული ფაქტორები შეიძლება დავაკავშიროთ ჯ. მორენოს მიერ ჩამოყალიბებულ, ფსიქოდრამის თერაპიულ აგენტებთან; კერძოდ, ა) მოდელირებული ფსიქოდრამატული გარემო (ფსიქოდრამის ძირითადი ინსტრუმენტი - სცენა და სცენიური გარემო), ბ) მოქმედება (ე.წ. acting-aut -მოქმედებაში გამოხატვა, ფსიქოდრამის თეორიის ძირითადი კონსტრუქტი), გ) ჯგუფთან ურთიერთქმედება (ფსიქოდრამის ძირითადი თერაპიული აგენტი: ტელე, ემპათია), დ) ვერბალური უკუკავშირი და ობიექტივაცია (შერინგი, ჯგუფური გაზიარება- ფსიქოდრამის ერთერთი ძირითადი ინსტრუმენტი).

ფსიქოდრამის ექსპრესიული ან კათარქტული ეფექტი უნდა მოაზრებულ იქნეს არა მხოლოდ ფუნქციონალური ტენდენციის რეალიზების ტერმინებში, არამედ ასევე, როგორც ფუნქციონალური ტენდენციის განწყობად (ან დიფუზური განწყობის კონკრეტულ განწყობად) ფორმირება, რომელიც მიმდინარეობს მოდელირებულ პირობებში განხორციელებული სოციალური ქცევისა და მისი სოციალური ობიექტივირების ზეგავლენით.

ბოლოს, გვინდა მივუთითოთ ჩვენს მიერ განხილული ფსიქოთერაპიული მეთოდის (ფსიქოდრამისა) და განწყობის თეორიის მიმართების კიდევ ერთ ასპექტზე; ფსიქოდრამაში მოდელირებული გარემო, acting-out-ისა და იმაგინაციის პრინციპებზე დამყარებული სოციალური თამაში, განწყობის ემპირიული კვლევის ნოყიერ ნიადაგს იძლევა; რადგანაც ქმნის იმ პირობებს, რომლებიც ფუნქციონალური ტენდენციის მოქმედებაში გამოვლენის, განწყობათა დიფერენცირებისა და რეალიზების პროცესებზე უშუალო დაკვირვების საშუალებას იძლევა.

**ლიტერატურა**

1.მირცხულავა რ. „ფუნქციონალური ტენდენციის ფენომენის მნიშვნელობა არტ-თერაპიული პრაქტიკისთვის“, „მაცნე“, 2007, #1

2. მირცხულავა რ. „აქტივობის მოთხოვნილების ცნება“, კრებული „ფსიქოლოგია“, ტ. 22, თბ., 2010;

3. უზნაძე დ. „ძილი და სიზმარი“ თბ.2004

4.უზნაძე დ. „ბავშვის ფსიქოლოგია“ თბ. 2005

5.უზნაძე დ. „შრომები“ ტ. 6, თბ.1977

6. ჩხარტიშვილი შ. „განწყობა და ცნობიერება“, თბ., 1975

7.Deci E. “Intrinsic Motivation”, N.J., 1975

8.Vallerand R.J. “The Academic Motivation Scale: Measure of intrinsic, exstrinsic and a motivation in education”, “Educational and Psychological Measurement”, vol.52, #4, 1992

9.Moreno J. “Psychodrama”, vol.1, Beacon, (N.J.), 1946

10. Вилюнас В. Психология Эмоциональных Явлений, М. 1976

11. Изард К. Эмоции Человека, М., 1980

12.Келлерман П. Психодрама Крупным планом, М.1998

13.www. Moreno.com

14.www.Moreno Psychodrama

15.www.International Psychodrama Network